আসসালামু আলাইকুম
অনুষ্ঠানের সম্মানিত সভাপতি সাবেক মুখ্যসচিব জনাব মোঃ নজিবুর রহমান,
মন্ত্রিপরিষদের মাননীয় সদস্যবৃন্দ,
মাননীয় সংসদ সদস্যবৃন্দ,
সম্মানিত জনপ্রতিনিধি, সিলেটের স্থানীয় নেতৃবৃন্দ, 
দেশ-বিদেশ থেকে সংযুক্ত সম্মানিত অতিথিবৃন্দ, 
ভদ্রমহিলা ও মহোদয়গণ,
শুভ অপরাহ্ন। 
বক্তব্যের শুরুতে আমি বিনম্র চিত্তে স্মরণ করছি স্বাধীন বাংলাদেশের মহান স্থপতি, সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানকে। শ্রদ্বাভরে স্মরণ করছি জাতীয় চার নেতাসহ দেশের সূর্যসন্তান ভাষা শহিদ ও বীর মুক্তিযোদ্ধাদের।
সম্মানিত সুধী, 
স্পীকার হুমায়ুন রশীদ চৌধুরী স্মৃতি পরিষদ আয়োজিত জন্মবার্ষিকীর আলোচনায় যুক্ত হতে পেরে আমি নিজেকে ধন্য মনে করছি। দীর্ঘদিন একসাথে কাজ করার সুবাদে মরহুম হুমায়ুন রশীদ চৌধুরীর সাথে ছিলো আমার গভীর আত্মিক সম্পর্ক। রয়েছে অনেক প্রাণবন্ত সুমধুর স্মৃতি। বর্ণাঢ্য কর্মময় জীবনে এ মানুষটি ছিলেন দক্ষ কূটনীতিক, আমলা ও রাজনীতিক। তিনি ১৯৫৩ সালে পাকিস্তান ফরেন সার্ভিসে যোগদান করার পর কূটনীতিক হিসেবে পৃথিবীর বিভিন্ন দেশে সাফল্যের সাথে দায়িত্ব পালন করেন। ১৯৭১ সালে দিল্লীতে পাকিস্তান মিশনের চ্যান্সারি প্রধান ছিলেন।
 বাংলাদেশে মুক্তিযুদ্ধ শুরু হলে তিনি অসীম সাহসিকতায় পাকিস্তানের পক্ষ ত্যাগ করে জনমত গঠন ও বাংলাদেশের স্বীকৃতির জন্য ৪০ টির বেশি রাষ্ট্রের সাথে যোগাযোগ স্থাপন করেছিলেন।
সম্মানিত সুধী,
স্পীকার হুমায়ুন রশীদ চৌধুরী ছিলেন একজন ক্ষণজন্মা ব্যক্তিত্ব। তিনি ১৯৭২ সালে জার্মানিতে বাংলাদেশের প্রথম রাষ্ট্রদূত হিসেবে দায়িত্বপ্রাপ্ত হন। লোভ, মোহ কিংবা জীবনের ঝুঁকি কিছুই তাকে ন্যায়পরায়নতা ও আদর্শ থেকে বিচ্যূত করতে পারেনি। 
১৯৭৫ সালের ১৫ আগস্ট জাতির পিতা বঙ্গবন্ধু শেখ মুজিবুর রহমান ঘাতকদের হাতে স্বপরিবারে নৃশংস হত্যাকাণ্ডের শিকার হন। সেদিন সৌভাগ্যক্রমে রক্ষা পান বর্তমান প্রধানমন্ত্রী বঙ্গবন্ধু কন্যা শেখ হাসিনা ও তাঁর বোন শেখ রেহানা। বেলজিয়ামের রাজধানী ব্রাসেলসে বাংলাদেশের তৎকালীন রাষ্ট্রদূতের বাসায় সেদিন অবস্থান করছিলেন দুই বোন। কিন্তু তিনি শেখ হাসিনা ও শেখ রেহানাকে আশ্রয় দিতে সাহস পাননি বা দিতে চাননি। কিন্তু নির্লোভ ও সাহসী হুমায়ুন রশীদ চৌধুরী ক্যারিয়ারের ঝুঁকি নিয়ে নিজের  ব্যক্তিগত গাড়ি পাঠিয়ে তাদেরকে জার্মানিতে নিজ বাসায় নিয়ে আসেন। ১৫ আগস্ট থেকে ২১ আগস্ট পর্যন্ত ৬ দিন সেখানে নিরাপদ ছিলেন বঙ্গবন্ধুর কন্যাদ্বয়। দূরদর্শী ও কুশলী কুটনীতিক হুমায়ুন রশীদ চৌধুরী বঙ্গবন্ধুর কন্যাদের নিরাপত্তা ও রাজনৈতিক ভবিষ্যতের কথা চিন্তা করে দিল্লীতে রাজনৈতিক আশ্রয়ের ব্যবস্থা করেছিলেন। চরম বিপদের দিনে মরহুম স্পীকার হুমায়ুন রশীদ চৌধুরীর এই অতুলনীয় অবদান  জাতি কখনো ভুলবেনা। 
সম্মানিত সুধীমণ্ডলী,
১৯৯৬ সালের নির্বাচনে আওয়ামী লীগের মনোনিত প্রার্থী হিসেবে সিলেট-১ আসন থেকে নির্বাচন করে মরহুম চৌধুরী বিপুল ভোটে নির্বাচিত হলে প্রধানমন্ত্রী শেখ হাসিনা নবগঠিত সংসদে তাঁকে স্পীকারের দায়িত্ব প্রদান করেন। তাঁর সময়ে কুখ্যাত ইনডেমনিটি অধ্যাদেশ বাতিল ও প্রথমবারের মতো জাতীয় সংসদে তথ্য প্রযুক্তির ব্যবহার শুরু হয়। জাতীয় সংসদে বিভিন্ন সংস্কার কাজের রূপকার ছিলেন স্পীকার হুমায়ুন রশীদ চৌধুরী। তাঁর সময়েই ইন্টার পার্লামেন্টারি ইউনিয়ন-(আইপিইউ) ও কমনওয়েলথ পার্লামেন্টারি এসোসিয়েশন (সিপিএ)-তে বাংলাদেশ সক্রিয়ভাবে অংশগ্রহণ শুরু করে। এরই ধারাবহিকতায় বিগত পার্লামেন্ট থেকে মাননীয় স্পীকার ডঃ শিরিন শারমিন চৌধুরী সিপিএ’র চেয়ারম্যান এবং মাননীয় সংসদ সদস্য সাবের হোসেন চৌধুরী ইন্টার পার্লামেন্টারি ইউনিয়নের প্রেসিডেন্ট নির্বাচিত হন। যা দেশের গণতান্ত্রিক ইতিহাসে গুরুত্বপূর্ণ মাইলফলক। 
প্রিয় সুধী,
আন্তর্জাতিক খ্যাতিসম্পন্ন বরেণ্য কূটনীতিকের পাশাপাশি জনাব চৌধুরী ছিলেন একজন আদর্শ ও আধুনিক গণতান্ত্রিক মতবাদের অনুসারী ও প্রবক্তা। বাংলাদেশ জাতীয় সংসদকে ক্ষমতায়ন ও শক্তিশালীকরণ এবং সরকারি প্রশাসনিক কার্যক্রমে জবাবদিহি নিশ্চিত করার লক্ষ্যে সংসদে মাননীয় প্রধানমন্ত্রীর প্রশ্নোত্তর পর্ব চালুর মাধ্যমে তিনি ইতিহাস সৃষ্টি করেছেন। 
তাছাড়া মন্ত্রণালয় সম্পর্কিত শক্তিশালী সংসদীয় স্থায়ী কমিটি গঠন এবং মন্ত্রীর পরিবর্তে সংসদ সদস্যদের মধ্য থেকে কমিটির সভাপতি নিয়োগের মতো জাতীয় সংসদে বেশ কিছু যুগান্তকারী পদ্ধতির প্রবর্তন করেন তিনি। কূটনীতি, রাজনীতি, শিক্ষা, সংস্কৃতিসহ দেশের সার্বিক উন্নয়নে সাবেক স্পীকার হুমায়ুন রশীদ চৌধুরীর অবদান জাতির কাছে চির অম্লান হয়ে থাকবে।
আমি আশা করি, স্পীকার হুমায়ুন রশীদ চৌধুরী স্মৃতি পরিষদ মহান এই ব্যক্তির জীবনাদর্শ নতুন প্রজন্মের কাছে পৌঁছে দেবে যাতে তাঁর বর্ণাঢ্য জীবন থেকে শিক্ষা নিয়ে নতুন প্রজন্ম তাদের জীবনকে মহিমান্বিত করে গড়ে তুলতে পারে। এভাবেই বাংলাদেশ পাবে আলোকিত নেতৃত্ব, আলোকিত ভবিষ্যত। 
হুমায়ুন রশীদ চৌধুরী আজ আমাদের মাঝে নেই। কিন্তু তিনি থাকবেন আমাদের হৃদয়ে। মরহুম হুমায়ুন রশীদ চৌধুরী তাঁর কর্মের মাধ্যমে আমাদের মাঝে আজীবন বেঁচে থাকবেন। আমি মরহুমের বিদেহী আত্মার মাগফিরাত কামনা করছি। সবাই ভালো থাকুন, সুস্থ থাকুন। মহান আল্লাহ আমাদের সহায় হোন। 
জয় বাংলা।
খোদা হাফেজ, বাংলাদেশ চিরজীবী হোক।

